# Abraham Kupchik

Abraham Kupchik (25 de març de 1892 - 26 de novembre de 1970) va ser un mestre d'escacs estatunidenc.
Abraham Kupchik va néixer en una família jueva a Brest (Belarús) (llavors part de l'Imperi Rus, després Polònia i actualment Belarús). La seva família va emigrar als Estats Units el 1903. Era comptable de professió.

## Resultats destacats en competició

Va guanyar el Campionat del Manhattan Chess Club deu vegades en solitari i una vegada compartit. El 1915, va empatar a la tercera-quarta plaça a Nova York amb Oscar Chajes, darrere de José Raúl Capablanca i Frank Marshall. El 1916, a Nova York, va empatar per la segona-quarta plaça amb David Janowsky i Borislav Kostić, darrere de Capablanca. El 1918, va guanyar a Rye Beach, Nova York.
Després de la II Guerra Mundial, el 1919 va guanyar el Campionat de l'estat de Nova York a Troy (Nova York), repetint així un títol que ja havia guanyat anteriorment el 1915. El 1923, va empatar al primer lloc amb Marshall a Lake Hopatcong (9è American Chess Congress). El 1924, va perdre un matx contra Iefim Bogoliúbov (+1 -3 =2), a Nova York. El 1925 va empatar un matx contra Carlos Torre Repetto (+1 -1 = 4) a Nova York. El 1926, va finalitzar segon, darrere de Capablanca, a Lake Hopatcong.

### Competicions internacionals per equips

Kupchik va participar, representant els Estats Units en una Olimpíada d'escacs a Varsòvia 1935. Hi va fer una puntuació de (+6 -0 =8) en el tercer tauler, i va guanyar la medalla de bronze individual i la medalla d'or per equips. El 1945 va jugar al novè tauler en el matx per ràdio per equips entre els Estats Units i l'URSS, perdent ½-1½ contra Vladímir Makogonov.
Taula de participacions en Olimpíades :
| Any | Olimpíada | Ciutat | Tauler | Guanyades | Taules | Perdudes | % | Posició indiv. | Posició equip |
| 1935 | VI Olimpíada | Varsòvia | 3r | 6 | 8 | 0 | 71.4 | | |

### Rànquing mundial

El seu millor rànquing Elo s'ha estimat en 2641 punts, l'agost de 1926, moment en què tenia 35 anys, cosa que el situaria en 14è lloc mundial en aquella data. Segons chessmetrics, va ser el 14è millor jugador mundial en 2 diferents mesos, el gener de 1917 i l'agost de 1926.

## Notes

* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ Medalla de bronze al tercer tauler
* ↑ El sistema de classificació Elo no es va instituir oficialment fins al 1971, però s'han fet estimacions de la classificació Elo per a èpoques anteriors

## Referències

* 1 2 3 4 5 «Nota biogràfica d'Abraham Kupchik» (en anglès). Chessgames.com. [Consulta: 3 octubre 2010].
* ↑ The Bobby Fischer I Knew And Other Stories, per Arnold Denker i Larry Parr, San Francisco 1995, Hypermodern Press. (anglès)
* ↑ «Història del Manhattan Chess Club, per Bill Wall». Arxivat de l'original el 2009-10-24. [Consulta: 3 octubre 2010].
* ↑ «Historial de guanyadors del Campionat de l'Estat de Nova York (1878-1972)» (en anglès). The Colonel's Chess Page. Arxivat de l'original el 2018-12-11. [Consulta: 10 agost 2013].
* ↑ Olimpbase:: Fitxa d'Abraham Kupchik Competicions per equips [Consulta 3 d'octubre de 2010]
* ↑ Wall, Bill. «USA vs USSR radio match, 1945» (en anglès). Arxivat de l'original el 2009-10-28. [Consulta: 23 abril 2013].
* ↑ «Quadre d'emparellaments i resultats del Matx d'escacs per ràdio Estats Units - URSS de 1945» (en anglès). Arxivat de l'original el 2015-04-03. [Consulta: 23 abril 2013].
* ↑ «Base de dades de competicions per equips d'escacs» (en anglès). OlimpBase. [Consulta: 3 ictybre 2010].
* ↑ Fitxa d'Abraham Kupchik a Chessmetrics (anglès)

## Enllaços externs

* Estimació Elo d'Abraham Kupchik a «chessmetrics.com». [Consulta: 3 octubre 2010]. (anglès)